ישיבת מליאה, כנסת 17, פרוטוקול מספר הישיבה המאתיים-ושישים-ושמונה של הכנסת השבע-עשרה, 2008-09-09 00:00

דליה איציק: הנני מתכבדת לפתוח את ישיבת הכנסת הריקה – יום שלישי, ט' באלול, 9 בספטמבר.

דליה איציק: אפילו אותם 25 חברים שחתמו לא הגיעו.

דליה איציק: זה גם מלמד אותי שאני לא ממש צריכה להקשיב.

דליה איציק: חברי הכנסת, על סדר-היום – כנס מיוחד של הכנסת.

דליה איציק: נפתח בדיון בהצעות לסדר-היום בהתאם לסעיף 37 בתקנון הכנסת.

דליה איציק: הצעה ראשונה, של ישראל ביתנו: האי-לגיטימיות של פעילות הממשלה והחלטותיה, במיוחד בנושאים המדיניים – הצעה לסדר-היום שמספרה 5832.

דליה איציק: חבר הכנסת דוד רותם, עשר דקות.

דליה איציק: כמה חברי הכנסת מתוך ה-25 שחתמו נמצאים פה?

דליה איציק: אני לא חתמתי, ונדמה לי שגם חברת הכנסת מרינה סולודקין לא חתמה, ונדמה לי שגם באופוזיציה יש כמה שלא חתמו.

דליה איציק: נקווה שזה יתמלא.

דוד רותם: מילא, גברתי, שחברי הכנסת שחתמו לא הגיעו, אבל כשעוסקים בלגיטימיות של הממשלה הייתי מצפה שלפחות שר כלשהו יהיה פה.

דליה איציק: באמת אין שר, וזה לא בסדר.

דליה איציק: דיברתי כרגע עם מזכיר הממשלה והשר איציק כהן יגיע בעוד חמש דקות, הגם ששר היה צריך להיות כאן.

דליה איציק: בבקשה, אדוני.

דוד רותם: גברתי, זה חלק מהתופעה שמראה את מה שאנחנו רוצים לדבר עליו – שהשרים חושבים שהכנסת צריכה לחכות להם חמש דקות.

דליה איציק: בוא נהיה הגונים, גם חברי הכנסת לפעמים חושבים.

דליה איציק: כמי שכל הזמן מבקרת את השרים ודורשת שהם יהיו כאן, אני אומרת לך, ואל תספר לשרים: הרבה מאוד פעמים אני נוהגת כבית שמאי עם הממשלה, ועם חברי הכנסת פחות.

דוד רותם: לפחות סיעת ישראל ביתנו, גברתי, נמצאת פה בהרכב כמעט מלא.

דוד רותם: גברתי היושבת-ראש, רבותי חברי הכנסת, שוב אנחנו צריכים לדון בשאלת הלגיטימיות של הממשלה בישראל, בפעולותיה ובהתנהלותה.

דוד רותם: בחודשים האחרונים, לאחר פרסום דוח-וינוגרד הסופי, לאחר חקירות שנוהלו נגד ראש הממשלה ולנוכח ההתנהלות של הממשלה, נתערער לחלוטין מעמדה של הממשלה, ואנחנו יודעים שהיא איבדה את אמון הכנסת, היא איבדה את אמון הציבור.

דוד רותם: השאלה היא אם הממשלה ופעולותיה של הממשלה היום הן לגיטימיות.

דוד רותם: השאלה היא לא בהקשר המשפטי החוקי, משום שמבחינה משפטית ממשלה מכהנת עד שיש ממשלה אחרת.

דוד רותם: לכן צדק היועץ המשפטי לממשלה במקרה הזה כשאמר שלממשלה יש כל הסמכויות וכל החובות.

דוד רותם: עם זאת אמר היועץ המשפטי עוד משפט אחד, וראוי שניקח אותו לתשומת לבנו: ממשלה במצב כזה, ראוי כי תיזהר בהפעלת סמכויותיה.

דוד רותם: השאלה היא, רבותי חברי הכנסת – ולצערי הרב כל אלה שנמצאים פה חושבים שאני צודק, כי הם חושבים שהממשלה הזאת לא לגיטימית כבר הרבה שנים, ולצערי, אף אחד מהסיעות התומכות בממשלה הזאת לא חושב שראוי היה שיבוא וישמע גם הוא את הדברים.

מרינה סולודקין: גם אם זה לא נכון – – –

דוד רותם: אבל את כבר לא תומכת בממשלה הזאת ואת חושבת שהיא לא לגיטימית הרבה זמן.

דוד רותם: אמרתי כבר שמדובר בחברי הכנסת שחושבים שהממשלה היא לגיטימית.

דוד רותם: אז היושבת-ראש נמצאת פה, אבל היא לא מביעה דעה.

דוד רותם: השאלה היא מהי הלגיטימיות של הממשלה ומהי הלגיטימיות של פעולותיה בהחלטות ובמשאים-ומתנים שהיא מנהלת.

אביגדור ליברמן: לפי התקנון, לא אמור להיות פה נציג ממשלה?

דוד רותם: כבר דיברנו על זה.

דוד רותם: הממשלה, מכיוון שהיא איבדה את הלגיטימיות שלה, מכיוון שאין בה אמון ממילא, חושבת שהכנסת צריכה לחכות לה.

אסתרינה טרטמן: לפעמים זה יתרון שהיא לא נמצאת.

אסתרינה טרטמן: היא לא מזיקה.

דוד רותם: הבעיה היא שכשהיא לא נמצאת, היא נמצאת במקום אחר, ושם היא מזיקה עוד יותר.

דוד רותם: במקור הלטיני לגיטימיות זה חוקיות, אבל המשמעות המודרנית של לגיטימיות היא רחבה יותר, והמשמעות האמיתית שלה היא האמון האזרחי בשלטון, אמון שנובע מכוחות מוסריים.

דוד רותם: לגיטימיות היא בעצם הכשרות הניתנת לממשלה או לשלטון כדי לנהל את המדינה; היא הכרה של השולטים והנשלטים בסמכות השלטון.

דוד רותם: זהו הבסיס היחיד לסמכותו של שלטון, ובהעדר אמון כזה לא ניתן לדבר על שלטון לגיטימי.

דוד רותם: אם אנחנו בודקים מה קרה בממשלה בחודשים האחרונים, ובעיקר בשבועות האחרונים, נגלה שלא רק שאין ממשלה בישראל, אלא שיש פה איזה גוף שיושב וקורא לעצמו ממשלה ופועל בחוסר לגיטימיות מוחלט.

דוד רותם: בשבוע שעבר נפגש נשיא המדינה עם סגן נשיא ארצות-הברית, דיק צ'ייני.

דוד רותם: להפתעתנו היה כתוב בעיתון שהוא גילה לו שסוריה רוכשת נשק מאירן ומעבירה אותו ל"חיזבאללה" ול"חמאס".

דוד רותם: אני מניח שכאשר נשיא המדינה שומע מידע כזה הוא בוודאי מעביר אותו לראש הממשלה ולשר הביטחון.

דוד רותם: האם הנושא הזה עולה לדיון בממשלה?

דוד רותם: לא.

דוד רותם: ראש הממשלה ממשיך במשא-ומתן ההזוי שלו עם הסורים, ושר הביטחון מזהיר את הסורים: יש לנו גם כוח.

רן כהן: אין משא-ומתן.

דוד רותם: יש משא-ומתן הזוי, מוטעה, שעדיין הולך בשיטה המטומטמת של שטחים תמורת שלום, גם עם הסורים וגם עם הפלסטינים.

דוד רותם: מי שקרא השבוע את העיתונים גילה דבר עוד יותר מעניין – גילינו השבוע מה חושבים ראש הממשלה והמשנה לראש הממשלה על שר הביטחון.

דוד רותם: לא סתם אדם שאיננו מקיים הסכמים, לא סתם אדם שמפר הסכמים, אלא אדם שיכול להיות שפגע בביטחון המדינה, שהרי ראש הממשלה אמר:

דוד רותם: אני לא יכול להגיד מה עשית, כי זה יהיה חשוף לכולם.

דוד רותם: האם אנחנו, אזרחי ישראל, יכולים לסמוך על שר הביטחון הזה?

דוד רותם: האם הוא לגיטימי?

דוד רותם: היום אנחנו שומעים שהשר לביטחון הפנים חושב ששר המשפטים צריך לפרוש מייד מתפקידו, כי הוא לא לגיטימי ומנסה לפגוע בסמכויות בית-המשפט העליון.

דוד רותם: ומה חושב שר המשפטים על השר לביטחון פנים?

דוד רותם: את זה כולנו ראינו אתמול.

דוד רותם: הרי השר לביטחון פנים, במקום לעסוק – עם כל הכבוד – בביטחונם של אזרחי ישראל, בהגנה על אזרחי ישראל, עסוק בפריימריס.

דוד רותם: יש לו זמן לביטחון התושבים?

דוד רותם: ראינו אתמול מה קרה בנתניה, ראינו לפני שבועיים מה קרה בבת-ים, והשר לביטחון פנים עסוק בנושאים אחרים, והוא חושב שזה לגיטימי.

דוד רותם: שמענו היום גם דבר הרבה יותר חמור.

דוד רותם: יושב-ראש ועדת החוקה, חוק ומשפט של הכנסת מודיע: אקבור הצעת חוק ממשלתית כשהיא תגיע לוועדה שלי.

דוד רותם: זה חבר בכיר בממשלת השלטון.

דוד רותם: האם יעלה על הדעת שזה דבר לגיטימי?

דוד רותם: האם יעלה על הדעת שהוא רשאי לקבור חוק?

דוד רותם: אני יודע, חבר הכנסת גפני, אתה חושב שלא.

דוד רותם: אתה אומר: זו הפעם הראשונה שגיליתי שהוא קובר חוקים.

משה גפני: הרי שנינו יודעים מה המצב שם.

דוד רותם: אנחנו יודעים מה המצב, אבל בוא נאמר כך: כאשר הוא קובר את הצעות החוק שלנו – מילא, אנחנו באופוזיציה והוא בשלטון.

דוד רותם: אבל כאשר הוא אומר מראש: אקבור הצעת חוק ממשלתית שנתקבלה בממשלה ברוב דעות – זה כבר התפרקות של הכול.

רן כהן: אם זו הצעת חוק שהתקבלה בכנסת זה עוד יותר חמור.

דוד רותם: אבל בכנסת היא מתקבלת אחרי שהיא עוברת את הוועדה שלו.

דוד רותם: אבל בכלל, לקבור חוק, כאשר יושב-ראש ועדה משתמש בסמכותו והוא קובר חוק כי הוא לא קובע אותו – זה לא לגיטימי.

דוד רותם: רבותי, אני חושב שלשיא הדברים הגענו בישיבת הממשלה ביום ראשון האחרון.

דוד רותם: ביום ראשון האחרון המשנה לראש הממשלה, אחד השרים הפעילים והעסוקים ביותר, העלה הצעת חוק גזענית והזויה לדיון בממשלה.

דוד רותם: אומר ראש הממשלה: בשעה שמתנהל משא-ומתן רציני שעשוי להגיע לכלל גיבוש, ראוי שנחשוב על המשמעויות על ההיבטים שלהן.

דוד רותם: אני רוצה לשאול אתכם, רבותי חברי הכנסת: איזה משא-ומתן רציני מתנהל פה?

דוד רותם: האם את הטרור שברנו?

דוד רותם: האם את גלעד שליט החזרנו הביתה?

דוד רותם: האם הבטחנו את ביטחון המדינה?

דוד רותם: על מה אנחנו מדברים?

דוד רותם: עוד פעם הטירוף של שטחים תמורת שלום.

דוד רותם: גמרנו, גילינו בבירור כאשר הרסנו את גוש-קטיף – אין משא-ומתן כששטחים הם תמורת שלום.

דוד רותם: זה לא קיים.

דוד רותם: לא השטחים הם הבעיה, לא המתנחלים הם הבעיה, הממשלה הזאת היא הבעיה.

דוד רותם: למה מעלים דווקא עכשיו את הנושא הזה של חוק פינוי-פיצוי ליהודים?

דוד רותם: חוק שיש לו רק מטרה אחת – לגרש יהודים מביתם כדי שתהיה מורשת אולמרט.

דוד רותם: לא נוח לו, לאולמרט – – –

דליה איציק: האם אדוני ער לכך שזמן דיבורו תם?

דליה איציק: בכל זאת אני מוסיפה לו עוד דקה.

דוד רותם: תודה, גברתי.

דוד רותם: רבותי, מורשת אולמרט, שאותה מנסים לבנות, לא תהיה הסכם שלום.

דוד רותם: מורשת אולמרט תהיה תיקים פליליים; מורשת אולמרט תהיה הזנחת ביטחון המדינה; מורשת אולמרט היא פגיעה חמורה במדינת ישראל.

דוד רותם: בעבר כבר היינו ערים לזה.

דוד רותם: היה פעם ראש ממשלה, קראו לו אהוד ברק, שכאשר הכנסת הביעה בו אי-אמון, הוא התחיל לנהל משא-ומתן רציני.

דוד רותם: אמר לו בצורה ברורה היועץ המשפטי דאז: אין לך לגיטימיות.

דוד רותם: אני אומר לממשלת ישראל – אדוני השר כהן, כדאי שתשמע את זה טוב, אתה שר בכיר בממשלה הזאת, שר לענייני דתות – אין לממשלה שלכם לגיטימיות.

דוד רותם: הגיע הזמן שהממשלה שלכם תלך הביתה, אבל ראוי שהכנסת תדון אם כל הפעולות שעושה הממשלה הזאת יש להן איזו לגיטימיות.

דוד רותם: תודה רבה.

דליה איציק: תודה לך, אדוני.

דליה איציק: אני מבינה שאין הצעה של הממשלה, אז נעבור להצבעה.

דליה איציק: על מה מבקש אדוני שנצביע?

דוד רותם: לפי התקנון זה דיון במליאה.

דליה איציק: מי שמצביע בעד – מציע לדון בנושא במליאה.

דליה איציק: אני סופרת את מספר המשתתפים – אפילו לא מחצית מאלה שביקשו את כינוס הכנסת.

דליה איציק: יכול להיות שלא עמדתי בלחצים מספיק.

דליה איציק: אולי אני צריכה ללמוד מזה לפעם הבאה.

דליה איציק: עכשיו נעבור להצבעה.

דליה איציק: הצבעה.

דליה איציק: הצבעה מס' 1 בעד ההצעה לכלול את הנושא בסדר-היום – 22 נגד – 1 נמנעים – אין ההצעה לכלול את הנושא בסדר-היום של הכנסת נתקבלה.

דליה איציק: התוצאה היא, כמו שאתם רואים, בעד – 22, נגד – 1.

דליה איציק: חברים, אני קובעת שההצעה בנושא: האי-לגיטימיות של פעילות הממשלה והחלטותיה במיוחד בנושאים המדיניים, תיכלל בסדר-היום.

דליה איציק: אנחנו נעבור לנושא הבא בסדר-היום.

דליה איציק: כן, אדוני המזכיר רוצה הכרזה.

איל ינון: ברשות יושבת-ראש הכנסת, הנני מתכבד להודיעכם, כי הונחה היום על שולחן הכנסת, לקריאה שנייה ולקריאה שלישית, הצעת חוק הסיוע המשפטי (תיקון מס' 9), התשס"ח–2008, שהחזירה ועדת החוקה, חוק ומשפט.

איל ינון: כמו כן, הנני מתכבד להודיעכם, כי חברת הכנסת שלי יחימוביץ ביקשה להסיר את שמה מהצעת חוק סדרי השלטון והמשפט (ביטול החלת המשפט, השיפוט והמינהל) (תיקון – התקנת תקנות), התשס"ז–2007.

איל ינון: תודה.

דליה איציק: אנחנו עוברים להצעה של סיעת האיחוד הלאומי – מפד"ל: המלצת המשטרה להעמיד לדין את ראש הממשלה, הצעה לסדר-היום שמספרה 5833.

דליה איציק: אף שהיא הוגשה רק אתמול, אני אישרתי אותה.

דליה איציק: חבר הכנסת אורי אריאל, יש לך עשר – חבר הכנסת אריה אלדד, יש לך עשר דקות.

דליה איציק: אנחנו נפעיל את השעון.

דליה איציק: בבקשה, אדוני.

אריה אלדד: גברתי היושבת-ראש, תודה, אדוני השר – שראיתי אותו לפני רגע – חברי חברי הכנסת, אחת מאגדות החורבן המפורסמות מדברת על הדור שלאחר החורבן ועל רבי עקיבא והחכמים שעלו להשקיף על מקום המקדש, וראו את ההריסות, וראו שועל יוצא מבין החורבות, וחכמים בוכים ורבי עקיבא צוחק.

אריה אלדד: כתוב: מצחק.

אריה אלדד: הם שואלים אותו: למה אתה צוחק?

אריה אלדד: והוא שואל אותם: למה אתם בוכים?

אריה אלדד: עכשיו, ברור למה יהודי בוכה כשהוא רואה את חורבות בית-המקדש ושועלים מסתובבים בהן.

אריה אלדד: אבל למה רבי עקיבא צחק?

אריה אלדד: הוא אמר להם: אני צוחק כי אני רואה לעתיד.

אריה אלדד: כשם שהתגשמה נבואת החורבן ואנחנו רואים אותו בעינינו, תתגשם נבואת הנחמה, והוא עתיד להיבנות.

אריה אלדד: במה אנחנו עוסקים?

אריה אלדד: אנחנו עוסקים בישעיהו, פרק א', פסוק כ"ג – פסוק שלהוותנו זכינו לשמוע אותו יותר מפעם אחת במליאה בשנים האחרונות, והוא אומר: שרייך סוררים וחברי גנבים, כולו אוהב שוחד ורודף שלמונים, יתום לא ישפוטו וריב אלמנה לא יבוא אליהם.

אריה אלדד: עכשיו, אנחנו צריכים להחליט אם מדובר בתיאור מצב או שזו היתה נבואה – לעתיד.

אריה אלדד: אם הוא תיאר מצב, אנחנו בבעיה; הוא מתאר גם את מצבנו.

אריה אלדד: אבל אם הוא ניבא לעתיד וניבא על אולמרט, וניבא על רוחמה אברהם, וניבא על הירשזון, וניבא על חיים רמון, אז יש לנו תקווה.

אריה אלדד: כי כשם שהזוועה הזאת מתחוללת לעינינו, עתידות להתגשם גם נבואות הנחמה של ישעיהו ושאר הנביאים, ונראה מלכות צדק ויושר ובית-המקדש הקם בימינו.

אריה אלדד: חברי הכנסת, אולי קשה מהידיעה שמשטרת ישראל ממליצה להעמיד לדין את ראש הממשלה בישראל באשמת שוחד, הלבנת הון, מרמה, הפרת אמונים – אולי קשה מהידיעה הזאת היא תגובתם של מקורבי ראש הממשלה, חלקם מקורבים עלומי שם וחלקם שמתראיינים לתקשורת בשמם ובקולם ובמראה פניהם, ובהם שר האוצר, ובהם שר המשפטים, ואנחנו שומעים מפיהם, מפי המקורבים ומפי השרים עצמם, שכבר היו ראשי ממשלה בישראל שנחשדו בפלילים, ושיש לנו מקרה של משטרה שהחליטה להדיח ראש ממשלה.

אריה אלדד: באמת, מעשה נורא.

אריה אלדד: באמת, תחשבו: למה שהמשטרה תקום בבוקר, ומתוך שלל המשימות הלאומיות העומדות בפניה – להילחם בפשע, להילחם בבנייה הבלתי-חוקית, להגן על אזרחים חפים מפשע שנקלעים לקרבות של כנופיות – מתוך שלל המשימות הלאומיות הללו היא תחליט דווקא להוריד ראש ממשלה?

אריה אלדד: מוזר, משום שזאת משימה מאוד לא פופולרית בכל ארגון משטרתי שאני מכיר בעולם.

אריה אלדד: אנשים שונאים לצאת מול הממונים.

אריה אלדד: יכול להיות שחלקם היו משלמים בראשם אם התיק לא היה מבשיל לכדי הגשת כתב אשמה.

אריה אלדד: ראינו איך ראש הממשלה מטפל בכל מי שמנסה להאשים אותו.

אריה אלדד: שמענו מה הוא אומר על מבקר המדינה.

אריה אלדד: שמענו איך הוא השתלח בו: איש הזוי, רודף פרסום.

אריה אלדד: במדינות מתוקנות, במסגרת המסע הציבורי, היו מכריחים את ראש הממשלה היום לבלוע את כל הניירות שעליהם הודפסו דברי הבלע שהוא כתב ואמר בקולו על מבקר המדינה.

אריה אלדד: אבל, כאמור, המדינה לא מתוקנת, וכבר אמר ישעיהו מה הוא חושב עליה, על שריה, על העומד בראשה.

אריה אלדד: אז חמורה מחשדות המשטרה ומהמלצתה להעמיד לדין, היא תגובתם של הנחשדים – של הנחשד העיקרי, שאומר: כבר היו דברים מעולם, וזה לא אנחנו, ונוכיח את חפותנו, וכל מי שאומר עלינו הוא הזוי, הוא רודף פרסום.

אריה אלדד: ושמענו מה אומרת השרה רוחמה אברהם, שזה לא כבר אמר עליה היועץ המשפטי לממשלה שאומנם אין להעמיד אותה לדין על מעשיה, אבל מעשיה נושקים לפלילי.

אריה אלדד: אנחנו לא מחפשים שרים נושקים, חברי חברי הכנסת, כבר יש לנו אחד.

אריה אלדד: אפילו משנה לראש ממשלה, ומעשיו נשקו, נשקו בפלילי.

צבי הנדל: – – –

אריה אלדד: חברי הכנסת, שמענו את השרה אברהם אומרת שהחקירה נגד ראש הממשלה היא לא החקירה הראשונה, ולא השנייה ולא השלישית ולא הרביעית.

אריה אלדד: אני מקווה שעכשיו היא תפרסם הודעה שלנוכח המלצת המשטרה היא מקווה שזאת החקירה האחרונה.

אריה אלדד: אני אצטרף להמלצתה זו של השרה אברהם.

אריה אלדד: אבל, יש דבר אחד שהייתי מבקש למחוק מסעיפי האישום של ראש הממשלה.

אריה אלדד: אני מבין שוחד, אני מבין הלבנת הון, אני מבין מרמה.

אריה אלדד: למה מאשימים אותו בהפרת אמונים?

אריה אלדד: בהפרת אמונים יכול להיות נאשם אדם שהיה נאמן פעם למשהו.

אריה אלדד: אבל אהוד אולמרט לא היה נאמן לדבר זולת האיש אהוד אולמרט.

אריה אלדד: אדם שעושה מעשים כנגד האינטרסים של מדינת ישראל, מעשים העולים, להבנתי, לכדי בגידה – לא יכול להיות שאני אאשים אותו בהפרת אמונים על כך שבדרך גם דבק משהו בכיסו.

אריה אלדד: אין לנו פה בעיה של הפרת אמונים, אבל אדם שהמשטרה ממליצה להעמיד אותו לדין על קבלת שוחד והלבנת הון, עומד היום, גם היום, גם בשעה זו, בראש ממשלת ישראל.

אריה אלדד: עכשיו, מנין לנו לדעת מה מניע את האדם הזה כשהוא מקבל איזו החלטה?

אריה אלדד: כל החלטה, גם אם היא מוצאת חן בעיני וגם אם היא אינה מוצאת חן בעיני.

אריה אלדד: מה מניע אותו?

אריה אלדד: מחר ירצה אהוד אולמרט לחתום על העברת אדמת מולדת לידי האויב הערבי.

אריה אלדד: מנין לי לדעת שהאיש שאמר: שטח משוחרר לא יוחזר, שינה את דעתו, או שמישהו שיחד אותו?

אריה אלדד: אולי מישהו שילם לו בשביל להפוך את דעתו ולמסור אדמה של העם שלי, את אדמת המולדת שלי, לערבים?

יואל חסון: אתה לא באמת מאמין בזה, חבר הכנסת אלדד.

אריה אלדד: אדם החשוד בקבלת שוחד לא יכול לעמוד בראש ממשלת ישראל, כי אינני יודע מה מניעיו.

אריה אלדד: אחת הסיבות – אחת הסיבות, לא היחידה – לכך שאדם שהוא מנהיג חייב להיות נקי כפיים, היא כדי שהציבור יהיה בטוח שההחלטות שלו כולן ענייניות, מתוך שכנוע פנימי ולא מתוך מניעים זרים, אם כי אי-אפשר לקרוא לכסף "מניע זר" אצל אהוד אולמרט.

אריה אלדד: לאיש הזה אסור להיות ראש ממשלה בישראל.

אריה אלדד: הוא חייב להשעות עצמו מיידית.

אריה אלדד: שיתכונן למשפט, שיכין מזוודה עם דברים הכרחיים שכל אדם צריך בכלא, שיעשה מה שהוא רוצה, אבל הוא לא יכול לבלות את שעותיו כשהוא לוקח את ישראל למקומות שבהם שיקול דעתו שנוי במחלוקת – לא בגלל ויכוח פוליטי אלא בגלל ויכוח פלילי.

אריה אלדד: אדם החשוד בקבלת שוחד, בהלבנת הון, אסור לו לקבל החלטות בשם אזרחי מדינת ישראל.

אריה אלדד: תודה רבה.

דליה איציק: השר אפללו, שהיה לו אתמול יום הולדת – נכון שהיה לך אתמול יום הולדת, אדוני השר?

אלי אפללו: נכון.

דליה איציק: עד מאה-ועשרים.

דליה איציק: השר אפללו, שב, בבקשה.

דליה איציק: אני, ברשותכם, רוצה לומר כמה מלים.

דליה איציק: בימים האחרונים נחשפנו לאלימות נוראה נגד ילדים.

דליה איציק: אתה קורא את התיאורים ואתה מתפלל שזה לא קרה כאן וזה במקום אחר – הגם שבמקום אחר זאת זוועה, אבל אולי לא זוועה שלנו.

גדעון סער: גברתי, לא מצביעים על ההצעה לסדר-היום?

דליה איציק: כן.

דליה איציק: מייד נצביע, אדוני.

דליה איציק: אנחנו צפינו ברצף הזוועות דוקרות הלב.

דליה איציק: אני רוצה לבקש מכם מכאן, בשם הכנסת כולה: בזמני אני הגשתי הצעת חוק – נדמה לי שגם חברת הכנסת לימור לבנת היתה חתומה עליה, ועוד כמה חברי הכנסת – על חובת דיווח.

דליה איציק: הנורא ואיום הוא שאתה שומע שכנים שאומרים: כן, כל הזמן ראינו שהילדה הזאת היתה מאוד עצובה ושמנו לב שהיו שם צעקות מן הבית, וכו' וכו'.

דליה איציק: אז לפחות במקומות כאלה, שהיו אותות – איך אנשים מסבירים את זה?

דליה איציק: איך אפשר להסביר שילדה נעלמת חודשיים?

דליה איציק: חברים, משפחה, שכנים, אף אחד לא אומר דבר.

דליה איציק: זה הרי פשוט מחריד, וזה גם מעיד על משהו עלינו.

דליה איציק: נדמה לי שאולי מכאן צריכה לצאת קריאה.

דליה איציק: כמוכם, גם אני עוקבת אחרי הילדה האומללה הזאת, רוז, ואחרי הילדים האחרים, ונדמה לי שאין להקל בחובת הדיווח.

דליה איציק: נדמה לי שטוב יהיה אם הכנסת תקרא לאזרחי ישראל ותאמר להם: זאת לא התערבות; זאת מעורבות, זאת אזרחות טובה.

דליה איציק: אני קוראת בשמכם לאזרחי המדינה לפתוח טוב טוב את האוזניים ואת הלב לקריאות הללו, לאותות המצוקה הללו.

דליה איציק: אני נדרשת לעניין הזה כמוכם, כי זאת באמת זוועה חולנית שאי-אפשר לתאר אותה.

דליה איציק: חברי חברי הכנסת, תודה לכם.

דליה איציק: נעבור להצבעה.

דליה איציק: מי שמצביע בעד – מצביע בעד הכללת הנושא בסדר-היום של המליאה.

דליה איציק: בבקשה.

דליה איציק: הצבעה מס' 2 בעד ההצעה לכלול את הנושא בסדר-היום – 16 נגד – אין נמנעים – אין ההצעה לכלול את הנושא בסדר-היום של הכנסת נתקבלה.

דליה איציק: 16 בעד, נגד – אפס.

דליה איציק: תודה.

דליה איציק: אנחנו בעצם בסדר-יום מקוצר.

דליה איציק: אני מבקשת מחבר הכנסת לבוא להחליף אותי.

דליה איציק: [מס' מ/396; "דברי הכנסת", חוב' ל"ז, עמ' 18491; נספחות.

דליה איציק: ]

דליה איציק: אנחנו עוברים להצעת החוק.

דליה איציק: חבר הכנסת מולה, נכון שאתה מגיש את הצעת החוק?

דליה איציק: יש לך עשר דקות.

דליה איציק: אחרי ההצבעה אנחנו בעצם מסיימים את סדר-היום.

דליה איציק: נכון, אדוני המזכיר?

דליה איציק: אני לא טועה.

דליה איציק: אני רואה שגם אין הסתייגויות, כי המסתייגים אינם כאן.

רן כהן: הצעת החוק היא של ועדת הכספים?

דליה איציק: לא.

דליה איציק: קליטה ועלייה.

דליה איציק: הצעת החוק הזאת היא של חברי הכנסת מיכאל נודלמן, אברהם מיכאלי, שלמה מולה, יולי אדלשטיין, סטס מיסז'ניקוב ושכיב שנאן.

שלמה מולה: אדוני היושב-ראש, אדוני השר, חברי הכנסת, אני מתכבד להציג בפניכם את הצעת החוק לתיקון פקודת מס הכנסה (מס' 168 והוראת שעה), התשס"ח–2008, לקריאה שנייה ולקריאה שלישית, בשם יושב-ראש ועדת העלייה והקליטה, פרופסור נודלמן, שלא נמצא היום.

שלמה מולה: הצעת החוק הזאת הנה הצעת חוק ממשלתית.

שלמה מולה: הצעת החוק באה להשיג כמה תכליות, ובהן עידוד העלייה, עידוד החזרת הון אנושי איכותי למדינת ישראל ועידוד משקיעים בעלי יכולת כלכלית רבה להיות תושבי ישראל.

שלמה מולה: כיום מוענקים זכויות ופטורים במס הכנסה לעולים ולתושבים חוזרים.

שלמה מולה: תושב חוזר מוגדר כיום בפקודת מס הכנסה כמי שחזר לישראל לאחר ששהה דרך קבע בחוץ-לארץ לפחות שלוש שנים רצופות.

שלמה מולה: הצעת החוק מבקשת לשפר את הזכויות הקיימות ולהעניק זכויות נוספות לעולים, לתושבים חוזרים ולתושבים חוזרים ותיקים.

שלמה מולה: תושב חוזר ותיק מוגדר בהצעת החוק כמי שחזר לישראל לאחר ששהה דרך קבע בחוץ-לארץ לפחות עשר שנים רצופות.

שלמה מולה: יצוין כי בשנים 2007, 2008 ו-2009, לרגל חגיגות ה-60 של מדינת ישראל, די בתקופת שהייה דרך קבע בחוץ-לארץ של חמש שנים רצופות כדי להיות זכאי להטבות המוענקות על-פי הצעת החוק לתושב חוזר ותיק.

שלמה מולה: לגבי עולים חדשים ותושבים חוזרים ותיקים מאריכה הצעת החוק את הפטור הקיים על הכנסות פסיביות המופקות בחוץ-לארץ – ריבית, דיבידנדים וכן הלאה – מחמש שנים לעשר שנים, בדומה לפטור הקיים לגבי הכנסה הונית.

שלמה מולה: בנוסף קובעת הצעת החוק כי הפטורים האמורים יחולו גם על הכנסות חדשות שהופקו לאחר הגעתו של העולה או של התושב החוזר הוותיק לישראל.

שלמה מולה: ההצעה מעניקה הטבה שנועדה לאפשר העתקת הניהול והשליטה בחברות בין-לאומיות לישראל, ללא חשש לסיווגן כחברות תושבות ישראל.

שלמה מולה: גם לגבי נאמנויות, חברת משלח יד זרה, חברה נשלטת זרה וחברת החזקות ישראלית נקבעו כללים המונעים את סיווגן של החברות האמורות באופן שעלול להשפיע על שיקולי העולים והתושבים החוזרים הוותיקים להגיע לישראל.

שלמה מולה: עוד נקבעה שנת הסתגלות, שבמהלכה יחליט העולה או התושב החוזר הוותיק אם ברצונו להישאר בישראל.

שלמה מולה: במהלך שנה זאת לא ייחשב האדם תושב ישראל.

שלמה מולה: יצוין כי במשך תקופת הפטור יהיו העולים החדשים והתושבים החוזרים פטורים באופן מלא מחובות הדיווח לרשויות המס על הכנסותיהם מחוץ לישראל.

שלמה מולה: לגבי תושב חוזר רגיל מאפשרת הצעת החוק, אדוני היושב-ראש, להוסיף על תחולת הפטור הקיים ממס גם הכנסות פסיביות שמקורן בניירות ערך מוטבים כהגדרתם בהצעת החוק.

שלמה מולה: לעומת זאת, נקבע כי לגבי אלו שיעזבו את ישראל משנת 2009 יידרשו שש שנות שהייה רצופה מחוץ לישראל – במקום שלוש שנים כיום – לשם הפיכתם לזכאים לקבלת הטבות כתושבים חוזרים.

שלמה מולה: חשוב להדגיש כי הצעת החוק האמורה מעניקה פטור רק על הכנסות מסוימות בחוץ-לארץ לאוכלוסייה האמורה, אך אינה מעניקה פטור מתשלום מס על הכנסות המופקות על-ידיה בישראל.

שלמה מולה: במהלך דיוני ועדת העלייה, הקליטה והתפוצות של הכנסת הוחלט להטיל על שר העלייה והקליטה חובת דיווח לוועדת העלייה, הקליטה והתפוצות על מספר העולים והתושבים החוזרים שיגיעו לישראל בעקבות הצעת החוק, לשם בחינת השפעת החקיקה.

שלמה מולה: אדוני השר, הצעת החוק, מקורה במשרד הקליטה.

שלמה מולה: העובדים שלך היו מסורים כל כך בדקדוקים, בניסוחים, באפשרויות של כמה הצעות חוק כדי שתתאפשר חזרה של תושבים ישראלים מחוץ-לארץ, וזה בא לעודד עלייה.

שלמה מולה: אני חושב שלמשרד הקליטה מגיעות ברכות על הצעת החוק הזאת.

שלמה מולה: להצעת החוק הזאת יש הסתייגויות דיבור.

שלמה מולה: אני מניח שהחברים שביקשו לדבר ידברו.

שלמה מולה: אני רוצה להדגיש כאן שתכליתה של המדינה שלנו היא להיות מדינה שעולים חוזרים אליה.

שלמה מולה: ללא עלייה אין לנו זכות קיום.

שלמה מולה: אני אומר את זה כאן על הבמה הזאת בכנסת ישראל.

שלמה מולה: העולים הם העוגן המרכזי, הכלכלי, הביטחוני והחברתי של מדינת ישראל.

שלמה מולה: ראו מה קרה לנו בשנים האחרונות כשעולים הגיעו אלינו מחבר המדינות, מאתיופיה, מארגנטינה ומצרפת.

שלמה מולה: תראו איך הכלכלה פרחה.

שלמה מולה: תראו את אותם ילדים שגדלו כאן ומשרתים בצבא-הגנה לישראל.

שלמה מולה: התרומה שלהם היא תרומה שלא תשוער.

דוד רותם: חבר הכנסת מולה, זה בגלל עולים או בגלל הממשלה?

דוד רותם: שמעתי את ראש הממשלה אומר שזה בגלל הממשלה שלו.

שלמה מולה: גם בגלל העולים, גם בגלל מדיניות הממשלה.

שלמה מולה: מה שקורה ב-20 השנים האחרונות – תראו את התרומה האדירה של העולים למחקר ולפיתוח, למדע ולרפואה.

שלמה מולה: מעבר לזה, הנושא הדמוגרפי חשוב לנו.

שלמה מולה: תרומת העולים לחברה הישראלית היא תרומה שלא תשוער.

שלמה מולה: אני מאלה שחושבים שאלמלא היו מגיעים לכאן עולים, המדינה לא היתה קמה.

שלמה מולה: אפשר גם להגיד את זה בפה מלא.

שלמה מולה: לכן, תכלית הצעת החוק הזאת היא לעודד, להמשיך את אותה תנופה ציונית, שעולים יגיעו אלינו.

שלמה מולה: לא רק העולים, גם הישראלים שלא נמצאים אתנו עשר שנים, 15 שנים, 20 שנים, יכולים לחזור אלינו הביתה.

שלמה מולה: כדי שיחזרו, אנחנו צריכים לעודד אותם.

שלמה מולה: היה ויכוח בוועדה אם אנחנו פוגעים בשוויון.

שלמה מולה: לפעמים מותר לפגוע בשוויון למען תכלית ראויה, ולכן החוק בא לתת הטבות מס למען עידוד העלייה, שהמדינה שלנו זקוקה לה.

שלמה מולה: אני מבקש מכנסת ישראל, מחברי הכנסת, להצביע בעד הצעת החוק.

שלמה מולה: תודה רבה.

דוד רותם: תודה לחבר הכנסת מולה.

דוד רותם: להצעת החוק יש הסתייגויות של חבר הכנסת מיכאל נודלמן – והוא איננו נוכח.

דוד רותם: חבר הכנסת אברהם מיכאלי – איננו נוכח, חבר הכנסת שלמה מולה – כבר דיבר.

דוד רותם: אתה מסיר את ההסתייגות?

שלמה מולה: מסיר.

דוד רותם: חבר הכנסת יולי אדלשטיין – איננו נוכח.

דוד רותם: חבר הכנסת סטס מיסז'ניקוב – הוריד את ההסתייגות.

דוד רותם: חבר הכנסת שכיב שנאן – איננו נוכח.

דוד רותם: אם כך, חברי הכנסת, אנחנו עוברים להצבעה.

דוד רותם: אין הסתייגויות, ולכן אנחנו עוברים להצבעה בקריאה השנייה על הצעת חוק לתיקון פקודת מס הכנסה (מס' 168 והוראת שעה), התשס"ח–2008.

דוד רותם: נא להצביע בקריאה השנייה.

דוד רותם: הצבעה מס' 3 בעד סעיפים 1–16 – 16 נגד – אין נמנעים – אין סעיפים 1–16 נתקבלו.

דוד רותם: בעד – 16, אין מתנגדים ואין נמנעים.

דוד רותם: אם כך, אני קובע שהצעת חוק לתיקון פקודת מס הכנסה (מס' 168 והוראת שעה), התשס"ח–2008, התקבלה בקריאה השנייה.

דוד רותם: אנחנו עוברים לקריאה השלישית.

דוד רותם: נא להצביע.

דוד רותם: הצבעה מס' 4 בעד החוק – 16 נגד – אין נמנעים – אין חוק לתיקון פקודת מס הכנסה (מס' 168 והוראת שעה), התשס"ח–2008, נתקבל.

דוד רותם: בעד – 16, אין מתנגדים ואין נמנעים.

דוד רותם: אם כך, אני קובע שהצעת חוק לתיקון פקודת מס הכנסה (מס' 168 והוראת שעה), התשס"ח–2008, התקבלה בקריאה השלישית.

דוד רותם: תודה רבה.

דוד רותם: אדוני שר הקליטה, בבקשה.

אלי אפללו: אדוני היושב-ראש, שרים, חברי הכנסת, אני מבקש לברך על הרפורמה החשובה במס לעולים החדשים ולתושבים החוזרים שעברה היום במליאה בקריאה השנייה ובקריאה השלישית.

אלי אפללו: ביטול חסמי מס יקל על בעלי השקעות ונכסים בחוץ-לארץ לעבור לישראל, ויתרום לצמיחת המשק באמצעות הידע וההון שהם צברו בחוץ-לארץ.

אלי אפללו: אני רוצה להודות לשר האוצר ולמנהל רשות המסים על שיתוף הפעולה, למנכ"ל משרד הקליטה ארז חלפון ולסמנכ"ל רשות המסים גידי בר-זכאי על גיבוש התוכנית, ולחברי ועדת העלייה והקליטה של הכנסת, בראשות חבר הכנסת פרופסור מיכאל נודלמן, שלא שקלו שיקולי קואליציה-אופוזיציה ושראו רק את טובת העולים והתושבים החוזרים.

אלי אפללו: אני רוצה להודות לחברי הוועדה.

אלי אפללו: אני רוצה להודות לכם באופן מיוחד על העבודה הקשה שעשיתם.

אלי אפללו: תודה.

אלי אפללו: חבר הכנסת שלמה מולה, שהציג לפנינו את הצעת החוק והסביר בפנינו את הצורך, אני רוצה להודות לך באופן מיוחד על העבודה הקשה שאתה עושה.

אלי אפללו: אני רוצה להגיד את הדבר החשוב מכול: מה המטרה של החוק הזה?

אלי אפללו: אנחנו צריכים לדעת שאנחנו מדינה של עלייה וקליטה, בשונה מכל המדינות.

אלי אפללו: יש מדינות שהן מדינות של עלייה, אבל אין בכל האומות משרד לקליטה ולעלייה, ואנחנו מדינה מיוחדת בנושא הזה.

אלי אפללו: אנחנו צריכים לעזור לעולים להיקלט.

אלי אפללו: כל התנאים שאנחנו נותנים הם בשביל שלתושבים, לחוזרים, לעולים החדשים, יהיה קל יותר להיקלט במדינת ישראל; מה שאנחנו עושים, מה שכל חברי הכנסת פה עושים – אנחנו לא שוקלים שיקולי קואליציה-אופוזיציה.

אלי אפללו: אני שוב חוזר בעניין הזה על כך שהמטרה שלנו היא להביא כמה שיותר עולים ולהחזיר את בנינו למדינת ישראל.

אלי אפללו: אני מודה לכולכם.

אלי אפללו: תודה רבה לכם.

דוד רותם: תודה לשר לקליטת העלייה, חבר הכנסת אפללו.

דוד רותם: חברי הכנסת, תם סדר-היום.

דוד רותם: ישיבה זו נעולה.